范成大
蛇倒退
山前壁如削，山後崖复断。
曏吾达陇首，如海到彼岸。
那知下岭处，栗甚履冰战。
牵前带相挽，缒後衣尽绽。
健倒辄寻丈，徐行廑分寸。
上疑缘竹竿，下剧滚金弹。
岂惟蛇退舍，习鸟望崖反。
稍喜一径平，犹有千石乱。
仍逢新烧畲，约略似耕畔。
心知人境近，颦末百忧散。
山民茆数把，鬼质犊子健。
腰鑱走迎客，再拜复三叹。
谓匪人所蹊，官来定何干？
傥为饥火驱，平地岂无饭？
意者官事迫，如马就羁绊？
我乃不能答，付以一笑粲。